  Майя Бывальцева Выль ар тылъёсты Ижкарын 1-тӥ толсуре ӝуатозы. 28-тӥ коньывуонэ журналистъёслы со сярысь вераз кар администрацилэн тӧроезлэн мерлык политикая воштӥсез Михаил Тарасов. «Таяз арын ми 1-тӥ толсуре праздник тылъёсты ӝуатыны малпаськомы. Карын шулдыр мылкыд кылдытыны кутскомы 1-тӥ толсурысен ик», — вераз Михаил Тарасов. Выль ар кызэз Шор карлудын 9-тӥ толсурлы пуктыны чаклало. 16-тӥ толсурлы кызъёсты чеберъялозы карысь ёросъёсын, Чияпу скверын но Ижкар администрацилэн юртэз азьын. Со дырлы ик вань тылъёс ӝуатэмын луыны кулэ. Йӧ городокез но Удмуртилэсь валтӥсь Выль ар кыззэ ӝуатыны чакламын 24-тӥ толсуре. «24-тӥ толсуре Выль ар кызэз но йӧ городокез усьтыны кулэ. Эшшо одӥг пол верасько, ваньмыз куазен герӟаськемын, ми ӵем адӟылӥмы, куке одӥг-кык нуналлы воштӥське, угось йӧ милям малмпаммыя котьку уг кынмы», — валэктӥз Тарасов. Кар администрацилэн тӧроезлэн воштӥсез верамъя, праздниклы дасяськыны коньдон 2015-тӥ арын мында ик висъямын. «Коньдэт кылем арын мында, 2 миллион 500 сюрс манет котыр — со интывылыэз, карысь пусйымон интыосты - Шор карлудэз но валтӥсь скверъёсты чеберъяны мыноз», — вераз Михаил Тарасов. Витетӥ ползэ ни Ижкарын ортчоз Выль ар йылоллы пӧрмем фестиваль — «Ӵошен шунтыгес!». Кызьы вераз кар администрациысь лулчеберетъя но туризмъя управленилэн кивалтӥсез Екатерина Коновалова, таяз арын вылез луоз бадӟым югдытэм конструкция. «Со конструкция бордын ужаськомы ни. Со сыӵе бадӟым «кузьым», туспуктэмъёс лэсьтыны умой инты», — валэктӥз Екатерина Коновалова. Со сяна, «Ӵошен шунытгес» фестиваль улсын ляб тазалыко пиналъёслы тӥрлык басьтыны коньдон люкан ужрад ортчоз. «Таяз арын ми со акциез «Ӟечез понна ӟечен» инъет-малпанэн азьланьтыны чакласькомы. Таяз арын 271 номеро нылпи садэз бырйимы, отчы визьлыкъя кылись пиналъёс ветло», — вераз Екатерина Коновалова. Ӟечлэсьтон акция улсын люкам коньдонэн пиналъёслы азинскыны юрттӥсь нимысьтыз тӥрлык басьтозы. Администрациысь экономикая но карез азинтонъя управленилэн кивалтӥсезлэн воштӥсез Вячеслав Нестерович верамъя, карез но ужъюртъёсты Выль арлы чеберъянъя «Новогодние огни Ижевска-2017» вожвылъяськонын вылез луоз онлайн амалэн куара сётон. «Ижкарлэн сайтаз онлайн амалэн куара сётыны быгатозы карын улӥсьёс, предприятиос, огазеяськонъёс», — валэктӥз Вячеслав Нестерович. Вожвылъяськонын 3 номинация луоз: «Лучшая новогодняя инсталляция», «Ларец новогодних чудес» но «Чудесный двор». Чеберъянын одно ик луыны кулэ «Ӵошен шунтыгес» фестивальлэн тодметъёсыз: пусэз, буёлэз яке материалэз. Вормись предприятие сярысь роликъёсты карысь светодиод экранъёс вылэ интыялозы. Вожвылъяськон, но сое ортчытон дыр сярысь рос-просгес тодыны луоз Ижкарлэн нимлыко сайтысьтыз. Тегъёс: Лулчеберет Ижкар МихаилТарасов Удмуртия праздникъёс шутэтскон Выльар  